text:
 IL-KUMMISSJONI EWROPEA
 Brussell, 15.6.2016
 COM(2016) 399 final
 2016/0185(COD)
 Proposta għal
 REGOLAMENT TAL-PARLAMENT EWROPEW U TAL-KUNSILL
 li jemenda r-Regolament (UE) Nru 531/2012 fir-rigward tar-regoli għas-swieq tar-roaming bl-ingrossa
 (Test b’rilevanza għaż-ŻEE)
 {SWD(2016) 201 final}{SWD(2016) 202 final}
 MEMORANDUM TA’ SPJEGAZZJONI
 1.KUNTEST TAL-PROPOSTA
 •Raġunijiet u għanijiet tal-proposta
 L-intervent regolatorju tal-UE fis-swieq tar-roaming bl-imnut u bl-ingrossa kien meħtieġ għall-aħħar 10 snin sabiex setgħu jitjiebu l-kundizzjonijiet għall-funzjonament tas-suq intern għas-servizzi tar-roaming fi ħdan l-Unjoni
 1
 .
 Fl-2015, il-Parlament Ewropew u l-Kunsill adottaw ir-Regolament (UE) Nru 2015/2120,
 2
 li daħal fis-seħħ fid-29 ta’ Novembru 2015 u emenda r-Regolament (UE) Nru 531/2012 (ir-Regolament dwar ir-Roaming)
 3
 .
 Ir-Regolament (UE) Nru 2015/2120 jirrikjedi t-tneħħija tal-ħlasijiet addizzjonali għar-roaming bl-imnut fl-Unjoni mill-15 ta’ Ġunju 2017, soġġett għall-użu ġust tas-servizzi tar-roaming u l-possibbiltà li jiġi applikat mekkaniżmu ta’ deroga tas-sostenibbiltà tat-tneħħija tat-tariffi tar-roaming bl-imnut. F’dan il-memorandum ta’ spjegazzjoni, dawn ir-regoli ġodda għas-servizzi tar-roaming bl-imnut fl-Unjoni ssir referenza għalihom bħala r-regoli tar-‘roam-like-at-home’ (RLAH).
 Filwaqt li huwa neċessarju, ir-regolament fil-livell tal-imnut waħdu mhuwiex biżżejjed għall-implimentazzjoni tar-RLAH. Sabiex it-tneħħija ta’ ħlasijiet addizzjonali għar-roaming bl-imnut tkun sostenibbli madwar l-Unjoni kollha u ma toħloqx distorsjoni tal-kundizzjonijiet kompetittivi fis-swieq domestiċi, is-swieq nazzjonali tar-roaming bl-ingrossa jeħtieġ li jkunu kompetittivi u jwasslu prezzijiet għar-roaming bl-ingrossa li jippermettu lill-operaturi joffru b’mod sostenibbli servizzi tar-roaming bl-imnut mingħajr ebda ħlas addizzjonali.
 F’dan ir-rigward, il-Kummissjoni wettqet rieżami tas-suq tar-roaming bl-ingrossa, bil-ħsieb li tivvaluta l-miżuri meħtieġa sabiex tippermetti t-tneħħija tal-ħlasijiet addizzjonali għar-roaming bl-imnut, b’konformità mal-Artikolu 19 (1) tar-Regolament dwar ir-Roaming
 4
 .
 Din l-analiżi tas-swieq bl-ingrossa turi li għadd ta’ fallimenti tas-suq għadhom qegħdin jaffettwaw il-funzjonament ta’ dawn is-swieq (bħan-natura oligopolistika tagħhom, ikkombinata man-natura bilaterali tal-ftehimiet tar-roaming u n-nuqqas ta’ sostituti bl-ingrossa). Din l-analiżi turi wkoll li l-pożizzjoni ta’ negozjar tal-ispedituri netti tat-traffiku tar-roaming, inklużi l-parteċipanti aktar dgħajfa fis-swieq tar-roaming bl-ingrossa, tista’ fil-fatt tiddeterjora taħt r-RLAH jekk ma jiġux applikati miżuri kumpensatorji. Din tista’ min-naħa tagħha toħloq distorsjoni tal-funzjonament tas-swieq domestiċi tal-operaturi interni.
 Fl-istess ħin, kwalunkwe regoli dwar is-suq tar-roaming bl-ingrossa għandhom jiżguraw li l-operaturi miżjura jkunu jistgħu jirkupraw l-ispejjeż imġarrba fil-provvista ta’ servizzi tar-roaming bl-ingrossa, inklużi spejjeż konġunti u komuni. Dan għandu jippreserva l-inċentivi sabiex isir investiment fin-netwerks miżjura u tiġi evitata kwalunkwe distorsjoni tal-kompetizzjoni domestika fis-swieq miżjura kkawżata minn arbitraġġ regolatorju mill-operaturi li jużaw rimedji ta’ aċċess għar-roaming sabiex jikkompetu fi swieq miżjura domestiċi kompetittivi xort’oħra.
 Għalhekk, din l-inizjattiva għandha l-għan li tirregola l-funzjonament tas-swieq nazzjonali tar-roaming bl-ingrossa sabiex tneħħi l-ħlasijiet addizzjonali għar-roaming bl-imnut sal-15 ta’ Ġunju 2017 mingħajr ma toħloq distorsjoni tas-swieq domestiċi u interni miżjura.
 •Konsistenza mad-dispożizzjonijiet tal-politika eżistenti
 It-tneħħija tal-ħlasijiet addizzjonali għar-roaming bl-imnut hija pass essenzjali lejn l-iżgurar li r-regoli tat-telekomunikazzjoni jappoġġaw it-twaqqif u l-funzjonament ta’ suq uniku diġitali madwar l-Unjoni. Din il-mira kienet enfasizzata wkoll fl-Istrateġija għal Suq Uniku Diġitali stabbilita mill-Kummissjoni fis-6 ta’ Mejju 2015
 5
 . B’mod partikolari, ir-regolazzjoni tas-suq tar-roaming bl-ingrossa għall-istabbiliment tar-RLAH fl-Unjoni se tgħin sabiex jintlaħaq l-għan tal-politika li jiġi żgurat li s-swieq li jiffunzjonaw sewwa jagħtu aċċess għal infrastruttura tal-broadband mingħajr fili ta’ prestazzjoni għolja bi prezzijiet affordabbli madwar l-Unjoni.
 Il-koleġiżlaturi rrikonoxxew l-importanza ta’ dan l-għan għas-suq uniku diġitali globali meta ġew adottati r-regoli tar-RLAH fl-2015. Madankollu, minħabba l-interrelazzjoni bejn is-swieq tar-roaming bl-imnut u bl-ingrossa, il-koleġiżlaturi għamlu l-applikazzjoni tar-RLAH soġġetta għall-adozzjoni tal-miżuri leġiżlattivi sabiex jindirizzaw il-kwistjonijiet fil-livell bl-ingrossa meħtieġa sabiex jippermettu t-tneħħija tal-ħlasijiet addizzjonali għar-roaming bl-imnut fl-Unjoni.
 Għalhekk, din il-proposta għal regolament hija maħsuba biex tikkompleta r-regoli dwar ir-roaming, b’mod partikolari fir-rigward tas-swieq tar-roaming bl-ingrossa, kif ukoll biex tippermetti l-applikazzjoni tar-regoli tar-RLAH mill-15 ta’ Ġunju 2017. Dan huwa konformi mal-għanijiet ta’ politika li jsostnu r-Regolament dwar ir-Roaming u l-Istrateġija usa’ għal Suq Uniku Diġitali.
 Minbarra l-miżuri leġiżlattivi proposti hawnhekk, l-istabbiliment tar-RLAH se jkun akkumpanjat ukoll minn atti ta’ implimentazzjoni li jridu jiġu adottati sal-15 ta’ Diċembru 2016 li jipprevedu regoli ddettaljati dwar l-applikazzjoni tal-politika ta’ użu ġust u l-metodoloġija għall-valutazzjoni tas-sostenibbiltà tat-tneħħija tal-ħlasijiet addizzjonali għar-roaming bl-imnut.
 •Konsistenza ma’ politiki oħrajn tal-Unjoni
 L-Istrateġija għal Suq Uniku Diġitali tinnota li n-netwerks ta’ informazzjoni u teknoloġija tal-komunikazzjoni jipprovdu s-sinsla għall-prodotti u s-servizzi diġitali li għandhom il-potenzjal li jappoġġaw l-aspetti kollha tal-ħajja tagħna u li jixprunaw l-iżvilupp ekonomiku tal-Ewropa. Għalhekk, ir-regolazzjoni tas-swieq tar-roaming bl-ingrossa bil-għan li tippermetti t-tneħħija tal-ħlasijiet addizzjonali għar-roaming tgħin sabiex jiġi żviluppat settur tat-telekomunikazzjoni b’saħħtu, kompetittiv u dinamiku, filwaqt li tgħin ukoll sabiex jinħolqu l-kundizzjonijiet ġusti għall-iżvilupp ta’ netwerks diġitali u servizzi avvanzati li jappoġġaw is-setturi kollha tal-ekonomija, inklużi l-intrapriżi żgħar u medji.
 2.BAŻI LEGALI, SUSSIDJARJETÀ U PROPORZJONALITÀ
 •Bażi legali
 L-intervent regolatorju tal-UE fuq is-swieq tar-roaming bl-ingrossa u fuq is-swieq tar-roaming bl-imnut kien neċessarju għal dawn l-aħħar 10 snin abbażi tal-Artikolu 114 tat-Trattat dwar il-Funzjonament tal-Unjoni Ewropea (TFUE). Tali intervent kellu l-għan li jtejjeb il-kundizzjonijiet għall-funzjonament tas-suq intern għas-servizzi tar-roaming fi ħdan l-Unjoni
 6
 minħabba li l-awtoritajiet regolatorji nazzjonali rrikonoxxew li huma ma setgħux jindirizzaw din il-problema b’mod awtonomu minħabba n-natura transkonfinali tas-suq tar-roaming internazzjonali
 7
 . Wara l-adozzjoni tar-Regolament (UE) Nru 2015/2120, jeħtieġ li jiġu adottati miżuri leġiżlattivi xierqa li jiżguraw il-funzjonament xieraq tas-swieq tar-roaming bl-ingrossa. Dan jippermetti l-forniment tar-RLAH madwar l-Unjoni, kif muri mir-rieżami tas-suq tar-roaming bl-ingrossa. Għalhekk, huma meħtieġa wkoll miżuri li jirregolaw is-swieq tar-roaming bl-ingrossa skont l-Artikolu 114 tat-TFUE sabiex ikun żgurat il-funzjonament tas-suq intern għal servizzi tar-roaming u, b’mod partikolari, sabiex ikun żgurat il-forniment sostenibbli tar-RLAH.
 •Sussidjarjetà
 Approċċ tal-Unjoni għar-regolazzjoni tas-swieq tar-roaming bl-ingrossa jwaqqaf lil Stati Membri individwali milli jieħdu approċċi differenti għall-indirizzar tal-problema tal-prezzijiet bl-ingrossa għoljin. Dawn l-approċċi differenti joħolqu ostakoli għas-suq intern minħabba li l-fornituri ta’ servizzi tar-roaming fl-Unjoni jkunu soġġetti għal kundizzjonijiet regolatorji varji skont jekk kinux fornituri tar-roaming bl-ingrossa (bħala operaturi miżjura) jew xerrejja ta’ servizzi tar-roaming bl-ingrossa (bħala operaturi interni), minkejja r-regoli dwar ir-roaming bl-imnut li hemm stipulati fir-Regolament dwar ir-Roaming.
 Huwa meħtieġ ukoll approċċ komuni fil-livell tal-Unjoni minħabba li Stati Membri individwali jista’ ma jkollhomx biżżejjed inċentivi sabiex jirregolaw is-swieq nazzjonali tar-roaming bl-ingrossa b’mod li jikkunsidra l-impatt li jista’ jkollhom ir-regoli tagħhom fuq il-possibbiltà li jiġi pprovdut r-RLAH fi Stati Membri oħrajn. Inizjattiva fil-livell tal-Unjoni tikkunsidra aħjar l-interess ġenerali tal-Istati Membri kollha. In-nuqqas ta’ żgurar ta’ regolazzjoni konsistenti tas-swieq tar-roaming bl-ingrossa fil-livell tal-Unjoni jista’ jagħmilha aktar diffiċli li jiġi pprovdut r-RLAH, minħabba r-riskju miżjud ta’ inkonsistenzi bejn l-ispejjeż tal-bejgħ bl-ingrossa mġarrba fi Stati Membri oħrajn u d-dħul minn bejgħ bl-imnut.
 Għall-kuntrarju, approċċ komuni fil-livell tal-UE jista’ jistabbilixxi l-kundizzjonijiet regolatorji meħtieġa u jiżgura li s-swieq nazzjonali tar-roaming bl-ingrossa jappoġġaw l-għan li jitneħħew il-ħlasijiet addizzjonali għar-roaming b’mod sostenibbli madwar l-Unjoni kollha. Fl-aħħar nett, approċċ komuni jikkunsidra wkoll l-interdipendenza bejn ir-regoli għas-swieq tar-roaming bl-imnut u bl-ingrossa fl-iżgurar tal-funzjonament bla xkiel tas-swieq tar-roaming fl-Unjoni, kif enfasizzat diġà mill-Qorti
 8
 .
 •
 Proporzjonalità
 Il-leġiżlatur jingħata diskrezzjoni wiesgħa sabiex jiżgura li l-għażliet tiegħu jkunu proporzjonati. Madankollu, il-Qorti kkjarifikat, b’mod partikolari fir-rigward tar-regoli dwar ir-roaming, li l-leġiżlatur irid jibbaża l-għażliet tiegħu fuq kriterji oġġettivi.
 F’każ bħal dan, meta jiġu vvalutati l-piżijiet assoċjati mad-diversi miżuri possibbli, għandu jiġi eżaminat jekk l-għanijiet segwiti humiex tali li jiġġustifikaw ukoll konsegwenzi ekonomiċi negattivi sostanzjali għal ċerti operaturi
 9
 . Konsegwentement, il-miżuri regolatorji proposti jikkunsidraw żewġ elementi b’konformità mal-kriterji stipulati fl-Artikolu 19 (1) tar-Regolament dwar ir-Roaming, jiġifieri l-ħtieġa li jiġi żgurat li l-operaturi miżjura jkunu jistgħu jirkupraw l-ispejjeż kollha, inklużi spejjeż konġunti u komuni, imġarrba fil-provvista ta’ servizzi rregolati tar-roaming bl-ingrossa, kif ukoll il-ħtieġa li jiġi evitat roaming permanenti jew l-użu anomalu jew abbużiv tal-aċċess għar-roaming bl-ingrossa għal skopijiet oħrajn għajr il-provvista ta’ servizzi tar-roaming irregolati lill-klijenti tal-fornituri tar-roaming waqt li dawn tal-aħħar ikunu qed jivvjaġġaw perjodikament ġewwa l-Unjoni.
 Dawn ir-rekwiżiti speċifiċi jiżguraw li, b’konformità mal-prinċipju tal-proporzjonalità, ir-regoli dwar ir-roaming bl-ingrossa jagħmlu biss dak li huwa neċessarju sabiex jintlaħaq l-għan tal-politika ġenerali. Ma għandhomx, pereżempju, joħolqu konsegwenzi ekonomiċi negattivi li mhumiex ġustifikati sabiex jintlaħaq l-għan, bħal li l-operaturi effikaċi jintalbu jipprovdu servizzi taħt l-ispiża jew jimponu regoli ta’ aċċess li l-operaturi miżjura ma jistgħux jillimitaw għall-forniment ta’ servizzi tar-roaming.
 Min-naħa l-oħra, kif ġie enfasizzat mill-Qorti, il-konformità mal-prinċipju tal-proporzjonalità ma tipprekludix lil xi operaturi li possibbilment jesperjenzaw konsegwenzi ekonomiċi negattivi f’każijiet speċifiċi, bħal tnaqqis fil-profitti ogħla mil-livell li jkun imġarrab fi swieq kompetittivi għal kollox għal attivitajiet ta’ roaming bl-ingrossa jew telf minħabba l-ġestjoni ineffikaċi tal-ispejjeż tan-netwerk. Dan għaliex, f’xi każijiet, dawn il-konsegwenzi negattivi jkunu tabilħaqq ġustifikati u meħtieġa sabiex jintlaħaq l-għan segwit.
 •Għażla tal-istrument
 Il-miżuri proposti huma maħsuba biex jiddefinixxu direttament ir-regoli applikabbli għall-provvista ta’ servizzi tar-roaming bl-ingrossa, billi jemendaw id-dispożizzjonijiet korrispondenti stipulati fir-Regolament dwar ir-Roaming. Għal din ir-raġuni, huwa propost regolament.
 3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT.
 •Evalwazzjonijiet ex-post/kontrolli tal-idoneità tal-leġiżlazzjoni eżistenti
 Il-Kummissjoni wettqet rieżami komprensiv tas-suq tar-roaming bl-ingrossa fl-Unjoni fid-dawl tal-għanijiet speċifiċi stipulati fir-Regolament dwar ir-Roaming.
 B’mod partikolari, ir-rieżami juri li s-swieq tar-roaming bl-ingrossa mhux dejjem jiffunzjonaw kif suppost. L-impatt ta’ dawn il-fallimenti tas-suq fuq il-funzjonament tas-swieq bl-ingrossa jirriżulta fi prezzijiet sostanzjalment ogħla mill-ispejjeż stmati, b’mod partikolari għad-dejta. Madankollu, kwalunkwe dinamika kompetittiva li tista’ tiġi osservata fis-swieq tar-roaming bl-ingrossa fl-Unjoni hija essenzjalment marbuta mat-tariffi irregolati eżistenti tar-roaming bl-ingrossa. Dawn it-tariffi limitati ta’ spiss ikunu l-uniċi disponibbli għall-operaturi b’setgħa ta’ negozjar aktar limitata (operaturi iżgħar jew operaturi tan-netwerk virtwali mobbli). Ir-rieżami jikkonkludi wkoll li mhuwiex possibbli li jiġi antiċipat b’ċertezza l-impatt tal-obbligu futur tar-RLAH u, b’mod partikolari, taż-żieda mistennija tat-traffiku tar-roaming, fuq il-kompetizzjoni fis-swieq nazzjonali tar-roaming bl-ingrossa. Għall-kuntrarju, bil-fallimenti tas-suq persistenti li jaffettwaw lis-swieq tar-roaming bl-ingrossa, ir-rapport tar-rieżami ma jeskludix ir-riskju li, fin-nuqqas ta’ miżuri kumpensatorji, il-pożizzjoni ta’ għadd sostanzjali ta’ parteċipanti tas-suq fil-fatt se tiddeterjora taħt r-RLAH.
 •Konsultazzjonijiet mal-partijiet ikkonċernati
 Il-Kummissjoni organizzat konsultazzjoni pubblika dwar ir-rieżami tas-swieq nazzjonali tar-roaming bl-ingrossa mid-29 ta’ Novembru 2015 sat-18 ta’ Frar 2016. L-iskop tal-konsultazzjoni kien li jinġabru opinjonijiet dwar kemm qegħdin jiffunzjonaw tajjeb is-swieq tar-roaming fl-UE u dwar ir-regolazzjoni attwali tas-swieq nazzjonali tar-roaming bl-ingrossa fl-Unjoni fid-dawl tal-obbligu previst fir-Regolament dwar ir-Roaming sabiex jitneħħew il-ħlasijiet addizzjonali tar-roaming bl-imnut sal-15 ta’ Ġunju 2017. B’kollox waslu 97 tweġiba (92 permezz tal-kwestjonarju online, 3 permezz tal-posta elettronika u 2 dokumenti ta’ pożizzjoni) minn 25 Stat Membru u min-Norveġja.
 L-operaturi għandhom perċezzjonijiet differenti ta’ kemm qed jiffunzjonaw tajjeb is-swieq tar-roaming bl-ingrossa. Ċerti operaturi preeżistenti li ilhom stabbiliti u operaturi b’impronta kbira u, ġeneralment, operaturi bi traffiku kbir ta’ roaming ’il ġewwa, jargumentaw li teżisti ċerta dinamika kompetittiva, kif muri mit-tariffi tas-suq bl-ingrossa li ta’ spiss ikunu taħt il-limiti massimi regolatorji attwali. Operaturi oħrajn, b’mod partikolari dawk iżgħar, operaturi tan-netwerk virtwali mobbli u operaturi bi traffiku kbir ta’ roaming ’il barra, isostnu li l-prezzijiet disponibbli għalihom fis-suq tar-roaming bl-ingrossa huma fil-limiti massimi attwali jew qrib tagħhom u huma sostanzjalment ogħla mill-ispejjeż. Il-fehmiet dwar l-effett tar-RLAH fuq il-kompetizzjoni fis-swieq tar-roaming bl-ingrossa huma maqsuma wkoll bejn dawn iż-żewġ gruppi ta’ operaturi, fejn tal-ewwel isostni li r-RLAH se jżid il-kompetizzjoni, filwaqt li tal-aħħar jgħid l-oppost.
 L-awtoritajiet regolatorji nazzjonali u l-gvernijiet jesprimu fehmiet simili għal dawk tal-operaturi fil-pajjiżi tagħhom. Il-pajjiżi kbar tar-roaming ’il ġewwa jqisu li s-swieq nazzjonali tar-roaming bl-ingrossa jiffunzjonaw tajjeb, filwaqt li l-pajjiżi kbar tar-roaming ’il barra huma tal-fehma opposta. Fl-aħħar nett, il-konsumaturi u l-assoċjazzjonijiet tal-konsumaturi huma kawti meta jiġu biex jesprimu fehmiet dwar is-swieq tar-roaming bl-ingrossa, minħabba li mhumiex involuti direttament f’dawn is-swieq.
 Maġġoranza kbira ta’ dawk li wieġbu huma tal-fehma li l-limiti massimi tat-tariffi tar-roaming bl-ingrossa madwar l-UE validi fl-Istati Membri kollha se jkunu l-aktar approċċ regolatorju xieraq sabiex ikun possibbli r-RLAH fl-2017. Madankollu, minħabba l-perċezzjonijiet differenti ta’ kif jiffunzjona s-suq tar-roaming bl-ingrossa, l-operaturi huma maqsuma fuq l-aktar livell xieraq ta’ tali limiti massimi sabiex ikun possibbli r-RLAH sostenibbli. Xi wħud jappoġġaw il-konferma tal-limiti massimi attwali tat-tariffi tar-roaming bl-ingrossa, filwaqt li oħrajn iħeġġu għal tnaqqis sinifikanti sabiex ikun possibbli r-RLAH sostenibbli. Barra minn hekk, ħafna operaturi nnotaw l-importanza tal-livell tar-rati ta’ terminazzjoni għat-traffiku tar-roaming sabiex r-RLAH ikun possibbli għat-telefonati bil-vuċi.
 •Ġbir u użu tal-għarfien espert
 Sabiex tinġabar l-evidenza meħtieġa għar-rapport ta’ rieżami, u minbarra l-konsultazzjoni pubblika, fil-ħarifa tal-2015, il-Kummissjoni u l-Korp ta’ Regolaturi Ewropej tal-Komunikazzjonijiet Elettroniċi (BEREC) ġabru korp komprensiv ta’ dejta mingħand l-operaturi
 10
 . Il-Kummissjoni talbet ukoll li jsir studju estern sabiex tiġi stmata l-ispiża għall-provvista ta’ servizzi tar-roaming bl-ingrossa
 11
 u analizzat id-dejta kwalitattiva u kwantitattiva li rċeviet dwar is-swieq tar-roaming bl-imnut u bl-ingrossa
 12
 .
 •Valutazzjoni tal-impatt
 Id-Dokument ta' Ħidma tal-Persunal ta’ akkumpanjament dwar il-Valutazzjoni tal-Impatt
 13
 ġie ppreżentat lill-Bord ta’ Skrutinju Regolatorju, li pprovda opinjoni pożittiva fil-15 ta’ April 2016.
 Ġew ikkunsidrati erba’ għażliet:
 Għażla 1 - ebda azzjoni fil-livell tal-Unjoni (xenarju bażi). Ir-RLAH ma jkunx applikabbli mill-15 ta’ Ġunju 2017 u l-konsumaturi jkomplu jħallsu ħlasijiet addizzjonali għar-roaming bl-imnut.
 Għażla 2 - l-iffissar ta’ limiti massimi għat-tariffi tar-roaming bl-ingrossa madwar l-UE kollha fil-livell attwali. F’din l-għażla, il-limiti massimi attwali tat-tariffi tar-roaming bl-ingrossa stipulati fir-Regolament dwar ir-Roaming (EUR 0.05 għal kull minuta ta’ telefonata li ssir, EUR 0.02 għal kull SMS, EUR 0.05 għal kull MB) jiġu kkonfermati f’att leġiżlattiv, b’tali mod li r-RLAH jidħol fis-seħħ mill-15 ta’ Ġunju 2017.
 Għażla 3 - l-iffissar ta’ limiti massimi għat-tariffi tar-roaming bl-ingrossa madwar l-UE kollha f’livell aktar baxx mil-lum. Taħt din l-għażla, il-leġiżlazzjoni tnaqqas il-limiti massimi attwali tat-tariffi tar-roaming bl-ingrossa għal EUR 0.04 għal kull minuta ta’ telefonata li ssir, EUR 0.01 għal kull SMS u EUR 0.0085 għal kull MB u tiżgura wkoll li r-RLAH jidħol fis-seħħ.
 Għażla 4 - l-iffissar ta’ limiti massimi għat-tariffi tar-roaming bl-ingrossa speċifiċi skont il-pajjiż. Din l-għażla tapplika limiti massimi għat-tariffi tar-roaming bl-ingrossa speċifiċi skont il-pajjiż ugwali għall-estimi tal-ispejjeż f’kull Stat Membru u bbażati fuq mudell tal-ispejjeż komuni. Bl-istess mod, din għandha tagħmel r-RLAH possibbli mill-15 ta’ Ġunju 2017.
 Minbarra l-għażla bbażata fuq il-limiti massimi fost l-għażliet 2 sa 4, il-Kummissjoni analizzat ukoll miżura kumplimentari li tagħti lill-partijiet għal ftehim ta’ roaming bl-ingrossa l-possibbiltà li jinnegozjaw skema ta’ pprezzar deregolarizzata, sabiex b’hekk jirrinunzjaw l-applikazzjoni ta’ limiti massimi tat-tariffi tar-roaming bl-ingrossa abbażi tal-unitajiet ipprovduti fir-Regolament dwar ir-Roaming.
 Abbażi tal-analiżi mwettqa fil-valutazzjoni tal-impatt, l-għażla 3 hija l-aktar addattata biex tippermetti RLAH sostenibbli fl-Unjoni, inkluż għall-operaturi b’inqas setgħa ta’ negozjar. Tiżgura li l-operaturi miżjura jkunu jistgħu jirkupraw l-ispejjeż antiċipati tagħhom għall-provvista tas-servizzi tar-roaming bl-ingrossa u żżomm l-inċentivi ta’ investiment fis-swieq miżjura. Il-livell tal-limitu massimu taħt l-għażla 3 iħalli wkoll lok għal kompetizzjoni taħt il-limitu massimu, li jippermetti lill-operaturi jiksbu vantaġġi ekonomiċi mill-iskala, sabiex b’hekk ikunu jistgħu jinnegozjaw tariffi aktar baxxi.
 L-analiżi turi wkoll li l-għoti ta’ permess lill-operaturi miżjura u l-viżitaturi sabiex jaqblu flimkien li ma japplikawx limiti massimi bl-ingrossa, iżda li jkollhom kuntratt mhux irregolat, pereżempju, l-ipprezzar ibbażat fuq il-kapaċità jew kwalunkwe forma kuntrattwali oħra, iħallu impatt pożittiv fuq is-suq tar-roaming bl-ingrossa. Għalhekk, dan jista’ jkun permess ukoll bħala miżura kumplimentari.
 Għall-kuntrarju, l-għażla 4 ma ttejjibx b’mod sinifikanti s-sostenibbiltà tar-RLAH fil-livell tal-operaturi meta mqabbla mal-għażla 3, iżda tinvolvi riskji akbar f’termini ta’ rkupru tal-ispejjeż fil-livell tal-bejgħ bl-ingrossa u diffikultajiet konsiderevoli fl-implimentazzjoni.
 Fl-aħħar nett, l-għażla 1 u, sa ċertu punt, l-għażla 2 ma jilħqux l-għan li jiġi żgurat ir-RLAH madwar l-Unjoni. Dan għaliex l-għażla 1 ma tiżgurax it-tneħħija tal-ħlasijiet addizzjonali għar-roaming bl-imnut: b’mod partikolari, taħt l-għażla 1, it-telf tat-trattament xieraq tal-konsumaturi ikun jammonta għal EUR 1.4 biljun. L-għażla 2 lanqas ma tindirizza n-nuqqas ta’ sostenibbiltà mifruxa tar-RLAH għal diversi operaturi (madwar 20 % tal-kampjun analizzat) u madwar diversi Stati Membri (aktar minn 20 % tal-Istati Membri).
 •Drittijiet fundamentali
 L-impatt tal-proposta fuq id-drittijiet fundamentali, bħal-libertà ta’ intrapriża, ġie analizzat. F’dan ir-rigward, meta wieħed iqis li l-limiti massimi proposti għandhom l-għan li jindirizzaw falliment tas-suq u jiżguraw l-irkupru tal-ispejjeż, ma jikkostitwixxu ebda miżura sproporzjonata b’rabta mal-għan segwit jew interferenza intollerabbli li tagħmel ħsara lis-sustanza nfisha ta’ din il-libertà. Il-possibbiltà ta’ nonparteċipazzjoni hija maħsuba wkoll sabiex iżżid il-libertà tal-partijiet li jikkonkludu ftehim dwar bejgħ bl-ingrossa.
 4.IMPLIKAZZJONIJIET BAĠITARJI
 Il-proposta ma għandhiex implikazzjonijiet baġitarji għall-UE.
 5.ELEMENTI OĦRAJN
 •Pjanijiet għall-implimentazzjoni u arranġamenti ta’ monitoraġġ, evalwazzjoni u rapportar
 Ir-RLAH se jsir obbligatorju minn Ġunju 2017, soġġett għall-applikabbiltà f’dik id-data tal-att leġiżlattiv li jrid jiġi adottat wara l-proposta preżenti. Għalhekk, il-Kummissjoni tipproponi li tgħaqqad l-obbligi ta’ rappurtar mad-dħul fis-seħħ tar-RLAH sabiex b’hekk kwalunkwe regoli ġodda dwar ir-roaming bl-imnut u bl-ingrossa jkollhom perjodu ta’ applikazzjoni simili.
 Fir-rigward tal-kontenut tal-eżerċizzju ta’ monitoraġġ u evalwazzjoni, il-klawżola ta’ rieżami attwali fl-Artikolu 19(3) tar-Regolament dwar ir-Roaming titlob lill-Kummissjoni sabiex tivvaluta ‘l-livell ta’ kompetizzjoni kemm fis-swieq bl-imnut kif ukoll f’dawk bl-ingrossa, b’mod partikolari s-sitwazzjoni kompetittiva ta’ operaturi żgħar, indipendenti jew li għadhom kemm bdew, inklużi l-effetti fuq il-kompetizzjoni ta’ ftehimiet kummerċjali u l-livell ta’ interkonnessjoni bejn l-operaturi’.
 Għalhekk, dan huwa direttament rilevanti meta jiġu vvalutati l-effetti tar-regoli fuq ir-roaming bl-ingrossa kkunsidrati fil-kuntest ta’ din l-inizjattiva. Fi ħdan dan l-obbligu ta’ rappurtar eżistenti, il-Kummissjoni tipproponi li tuża l-indikaturi li ġejjin sabiex tivvaluta l-miżuri speċifiċi għal din l-inizjattiva:
 l-għadd ta’ talbiet ta’ sostenibbiltà;
 il-volumi totali tat-traffiku tar-roaming ’il ġewwa u ’l barra għal kull kwart tas-sena;
 il-prezzijiet medji tal-bejgħ bl-ingrossa u l-volumi għat-traffiku bilanċjat u mhux bilanċjat;
 l-għadd u l-karatteristiċi ewlenin tal-kuntratti ta’ bejgħ bl-ingrossa bbażati fuq il-kapaċità; u
 l-miżuri kuntrattwali ta’ bejgħ bl-ingrossa adottati sabiex jindirizzaw l-attivitajiet ta’ negozju fuq skala kbira abbażi ta’ roaming permanenti jew l-użu anomalu jew abbużiv tal-aċċess għal roaming bl-ingrossa u l-applikazzjoni effettiva tagħhom.
 •Spjegazzjoni dettaljata tad-dispożizzjonijiet speċifiċi tal-proposta
 Ir-Regolament propost huwa kompost minn żewġ artikoli, wieħed li jinkludi l-emendi proposti kollha għar-Regolament dwar ir-Roaming u ieħor dwar id-dħul fis-seħħ.
 L-Artikolu 1 jipproponi l-emendi li ġejjin għar-Regolament dwar ir-Roaming:
 Il-Punt 1 jimmodifika l-Artikolu 3 tar-Regolament dwar ir-Roaming billi jżid il-possibbiltà għall-partijiet għal ftehim dwar bejgħ bl-ingrossa li jirrinunzjaw l-applikazzjoni tal-limiti massimi tal-bejgħ bl-ingrossa previsti fl-Artikoli 7, 9 u 12 tar-Regolament dwar ir-Roaming.
 Il-punti 2 sa 4 jintroduċu emendi għad-dispożizzjonijiet eżistenti li jistabbilixxu t-tariffi medji massimi tar-roaming bl-ingrossa għat-telefonati, għall-SMS u għad-dejta, u jimmodifikaw il-valuri applikabbli. L-emendi jiżguraw ukoll il-konsistenza tat-tliet Artikoli emendati (l-Artikoli 7, 9 u 12).
 Il-Punt 5 jintroduċi emenda għall-Artikolu 17, bil-għan li tiġi żgurata l-konsultazzjoni ta’ BEREC f’tilwimiet li jikkonċernaw l-inputs meħtieġa għall-provvista ta’ servizzi rregolati tar-roaming bl-ingrossa.
 Il-Punti 6 sa 7 jintroduċu emendi għall-klawżola ta’ rieżami sabiex tiġi żgurata l-konsistenza wara d-dħul fis-seħħ tar-RLAH u jiġu kkjarifikati s-setgħat ta’ ġbir tad-dejta ta’ BEREC fid-dawl tar-rieżami.
 2016/0185 (COD)
 Proposta għal
 REGOLAMENT TAL-PARLAMENT EWROPEW U TAL-KUNSILL
 li jemenda r-Regolament (UE) Nru 531/2012 fir-rigward tar-regoli għas-swieq tar-roaming bl-ingrossa
 (Test b’rilevanza għaż-ŻEE)
 IL-PARLAMENT EWROPEW U L-KUNSILL TAL-UNJONI EWROPEA,
 Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 114 tiegħu,
 Wara li kkunsidraw il-proposta tal-Kummissjoni Ewropea,
 Wara li l-abbozz tal-att leġiżlattiv intbagħat lill-parlamenti nazzjonali,
 Wara li kkunsidraw l-opinjoni tal-Kumitat Ekonomiku u Soċjali Ewropew
 14
 ,
 Wara li kkonsultaw lill-Kumitat tar-Reġjuni,
 15
 Filwaqt li jaġixxu skont il-proċedura leġiżlattiva ordinarja,
 Billi:
 (1)Ir-Regolament (UE) Nru 531/2012 tal-Parlament Ewropew u tal-Kunsill
 16
 jintroduċi approċċ komuni għar-regolazzjoni tar-roaming fuq netwerks pubbliċi ta’ komunikazzjoni fi ħdan l-Unjoni.
 (2)L-Istrateġija għal Suq Uniku Diġitali stabbilita mill-Kummissjoni fis-6 ta’ Mejju 2015
 17
 qieset il-pakkett tas-Suq Uniku fit-Telekomunikazzjoni, adottat mir-Regolament (UE) Nru 2015/2120 tal-Parlament Ewropew u tal-Kunsill
 18
 , bħala l-ewwel pass lejn l-eliminazzjoni tal-ħlasijiet addizzjonali għar-roaming bl-imnut, sabiex b’hekk jiġi appoġġat it-twaqqif ta’ suq uniku diġitali fl-Unjoni.
 (3)Ir-Regolament (UE) 2015/2120 jistabbilixxi mekkaniżmu ġdid ta’ pprezzar bl-imnut għas-servizzi tar-roaming irregolati madwar l-Unjoni kollha sabiex jitneħħew il-ħlasijiet addizzjonali għar-roaming bl-imnut mingħajr ma tinħoloq distorsjoni tas-swieq miżjura u domestiċi.
 (4)It-tneħħija tal-ħlasijiet addizzjonali għar-roaming bl-imnut introdotti permezz tar-Regolament (UE) Nru 2015/2120, imsejħa wkoll “roam-like-at-home” (RLAH), hija meħtieġa sabiex tistabbilixxi u tiffaċilita l-funzjonament ta’ suq uniku diġitali madwar l-Unjoni. Madankollu, dak ir-Regolament waħdu mhuwiex biżżejjed biex jiżgura l-funzjonament korrett tas-suq tar-roaming.
 (5)Għalhekk, it-tneħħija tal-ħlasijiet addizzjonali għar-roaming mill-15 ta’ Ġunju 2017, kif previst fir-Regolament (UE) Nru 531/2012, hija soġġetta għall-applikabbiltà ta’ kwalunkwe att leġiżlattiv propost mill-Kummissjoni li jipprevedi miżuri xierqa wara r-rieżami minnha tas-swieq tar-roaming bl-ingrossa.
 (6)Il-Kummissjoni wettqet rieżami komprensiv tas-swieq tar-roaming bl-ingrossa bil-għan li tivvaluta liema miżuri huma meħtieġa sabiex il-ħlasijiet addizzjonali għar-roaming bl-imnut ikunu jistgħu jitneħħew sal-15 ta’ Ġunju 2017.
 (7)Fid-dawl tas-sejbiet tar-rieżami, il-Kummissjoni adottat ir-rapport tagħha dwar ir-rieżami tas-suq tar-roaming bl-ingrossa
 19
 . F’dan ir-rigward, sabiex jiġi żgurat li s-servizzi tar-roaming bl-imnut ikunu jistgħu jiġu pprovduti bi prezzijiet domestiċi bl-imnut, l-inputs tar-roaming bl-ingrossa għandhom ikunu disponibbli f’livell li jippermetti lill-operaturi interni jipprovdu r-RLAH. Għalkemm l-eżistenza ta’ swieq nazzjonali tar-roaming kompetittivi għal kollox, fejn il-prezzijiet ikunu konformi mal-ispejjeż sottostanti tal-forniment tan-netwerks miżjura, ċertament tagħmel ir-RLAH aktar sostenibbli, ir-rieżami juri li dan mhuwiex il-każ. Ir-rieżami wera wkoll li huwa improbabbli ħafna li l-obbligu futur tar-RLAH bl-imnut waħdu jwassal għal swieq tar-roaming bl-ingrossa li jiffunzjonaw sewwa u li jippermettu l-forniment tar-RLAH fl-Unjoni sal-15 ta’ Ġunju 2017.
 (8)B’mod partikolari, il-funzjonament attwali tas-swieq tar-roaming bl-ingrossa jista’ jaffettwa l-kompetizzjoni u l-investimenti fis-swieq domestiċi tal-operaturi interni minħabba l-ħlasijiet eċċessivi għar-roaming bl-ingrossa mqabbla mal-prezzijiet bl-imnut domestiċi applikati għall-utenti finali. Dan japplika b’mod partikolari għall-operaturi netti u iżgħar ta’ roaming ’il barra, sabiex b’hekk ir-RLAH isir mhux sostenibbli strutturalment.
 (9)Il-funzjonament tas-suq tar-roaming bl-ingrossa għandu jippermetti lill-operaturi jirkupraw l-ispejjeż kollha għall-provvista ta’ servizzi tar-roaming bl-ingrossa, inklużi spejjeż konġunti u komuni. Dan għandu jippreserva l-inċentivi sabiex isir investiment fin-netwerks miżjura u tiġi evitata kwalunkwe distorsjoni tal-kompetizzjoni domestika fis-swieq miżjura kkawżata minn arbitraġġ regolatorju mill-operaturi li jużaw rimedji ta’ aċċess għar-roaming bl-ingrossa sabiex jikkompetu fi swieq miżjura domestiċi.
 (10)Fid-dawl tal-problemi identifikati, il-miżuri attwali applikabbli fis-swieq tar-roaming bl-ingrossa għandhom jiġu emendati sabiex ikun żgurat li l-livell tal-ħlasijiet addizzjonali għar-roaming bl-ingrossa jippermetti l-forniment sostenibbli tar-RLAH fl-Unjoni.
 (11)Sabiex jippermettu l-iżvilupp ta’ suq aktar effikaċi, integrat u kompetittiv għas-servizzi tar-roaming, meta jinnegozjaw l-aċċess bl-ingrossa għall-iskop li jipprovdu servizzi tar-roaming bl-imnut, l-operaturi għandhom jingħataw l-alternattiva li jinnegozjaw skemi ta’ pprezzar bl-ingrossa innovattivi li ma jkunux direttament marbuta mal-volumi effettivament ikkonsmati, bħal pagamenti fissi, impenji bil-quddiem jew kuntratti bbażati fuq il-kapaċità, jew inkella skemi ta’ pprezzar li jirriflettu l-varjazzjonijiet tad-domanda matul is-sena. Għalhekk, il-partijiet fin-negozjati għandu jkollhom l-għażla li jaqblu li ma japplikawx tariffi rregolati massimi tar-roaming bl-ingrossa tul il-ftehimiet tar-roaming bl-ingrossa jew matul kwalunkwe perjodi ta’ żmien oħrajn li jkunu definiti minn qabel. Dan jeskludi l-possibbiltà għal kwalunkwe parti li sussegwentement titlob għall-applikazzjoni tat-tariffi massimi tar-roaming bl-ingrossa abbażi tal-volum skont il-konsum proprju kif stabbilit fir-Regolament (UE) Nru 531/2012. Din l-alternattiva hija mingħajr preġudizzju għall-obbligi fir-rigward tal-forniment ta’ servizzi rregolati tar-roaming bl-imnut skont ir-Regolament (UE) Nru 531/2012.
 (12)Fir-rigward tar-regoli dwar it-tariffi bl-ingrossa, l-obbligi regolatorji fil-livell tal-Unjoni għandhom jinżammu minħabba li kwalunkwe miżura li tippermetti r-RLAH madwar l-Unjoni mingħajr ma tindirizza l-livell tal-ispejjeż bl-ingrossa assoċjati mal-forniment ta’ dawn is-servizzi tista’ tirriskja li tħarbat is-suq intern għas-servizzi tar-roaming u, b’hekk, ma tkunx qed tinkoraġġixxi li jkun hemm aktar kompetizzjoni.
 (13)It-tariffi bl-ingrossa massimi għandhom jaġixxu bħala livell ta’ salvagwardja u jiżguraw li l-operaturi jkunu jistgħu jirkupraw l-ispejjeż tagħhom, inklużi spejjeż konġunti u komuni. Għandha tippermetti wkoll il-forniment sostenibbli mifrux tar-RLAH, filwaqt li fl-istess ħin tħalli marġini għal negozjati kummerċjali bejn l-operaturi.
 (14)L-istimi tal-ispejjeż għall-forniment ta’ servizzi tar-roaming bl-ingrossa, inklużi spejjeż konġunti u komuni, ġew ivvalutati abbażi ta’ diversi sorsi. Sors wieħed kien mudell tal-ispejjeż ġenerali għas-servizzi tar-roaming bl-ingrossa popolat b’dejta nazzjonali u bbażat fuq il-metodu użat mill-awtoritajiet regolatorji nazzjonali sabiex jiddeterminaw il-limiti massimi tar-rati ta’ terminazzjoni mobbli skont il-liġi tal-Unjoni. Sors ieħor kien dak ta’ stimi tal-ispejjeż alternattivi bbażati fuq approċċi konsistenti madwar l-Unjoni fuq ir-regolazzjoni tar-rati ta’ terminazzjoni mobbli nazzjonali. Il-valutazzjoni bbażat ukoll fuq it-tariffi attwali tar-roaming bl-ingrossa għat-traffiku mhux bilanċjat fl-Unjoni u fuq l-evidenza tat-tariffi attwali għall-aċċess bl-ingrossa fis-swieq domestiċi.
 (15)Fil-kunsiderazzjoni tal-istimi tal-ispejjeż, ġie kkunsidrat l-impatt potenzjali tan-natura staġjonali tat-traffiku tar-roaming fuq l-ispejjeż globali għall-provvista tas-servizzi tar-roaming bl-ingrossa fil-livell nazzjonali. Dawn l-istimi ħadu nota tal-effetti ta’ kontrobilanċ li jtaffu kwalunkwe żieda potenzjali fl-ispejjeż ikkawżata mill-istaġjonalità tat-traffiku tar-roaming. B’mod partikolari għas-servizzi tad-dejta, iż-żieda fid-domanda domestika tfisser li kwalunkwe domanda massima tat-traffiku staġjonali f’sena partikolari x’aktarx li tinqabeż mid-domanda domestika totali fis-sena/snin ta’ wara. Għaldaqstant, minħabba li n-netwerks ta’ komunikazzjoni mobbli terrestri huma dimensjonati sabiex ilaħħqu ma’ din ix-xejra ġenerali ’l fuq xprunata mid-domanda domestika, kwalunkwe domanda massima fid-domanda totali tan-netwerk ikkawżata minn flussi ta’ roaming staġjonali mhux probabbli li tixpruna l-ispejjeż tad-dimensjonar tan-netwerk mobbli. Għat-telefonati bil-vuċi, fejn id-domanda hija aktar stabbli, f’xi pajjiżi, id-domandi massimi tar-roaming staġjonali jista’ jkollhom impatt fuq l-ispejjeż tad-dimensjonar tan-netwerk globali. Madankollu, dawn id-domandi massimi staġjonali lokalizzati fit-traffiku x’aktarx li jkunu xprunati wkoll mill-utenti domestiċi li jmorru f’żoni turistiċi u xi ftit jew wisq jittaffew mill-effett kumpensatorju tar-roamers fuq l-użu tal-kapaċità f’żoni metropolitani matul l-istaġun tal-btajjal tas-sajf.
 (16)Fl-iffissar tat-tariffa bl-ingrossa massima għas-servizzi rregolati tar-roaming tad-dejta, ġew ikkunsidrati l-komponenti tal-aċċess kollha meħtieġa sabiex jippermettu l-forniment ta’ servizzi tar-roaming, inklużi l-ispejjeż ta’ tranżitu sabiex it-traffiku tad-dejta jitwassal f’punt ta’ skambju identifikat mill-operatur tan-netwerk intern.
 (17)Il-portafoll ta’ servizzi pprovduti minn kull fornitur tar-roaming bl-ingrossa u l-volumi ta’ traffiku mistennija tagħhom għandhom jiġu kkunsidrati meta jitqies ir-rwol ta’ salvagwardja tat-tariffi tar-roaming bl-ingrossa fil-kisba taż-żewġ għanijiet, jiġifieri li jiġi żgurat li l-fornituri tar-roaming bl-ingrossa jirkupraw l-ispejjeż rilevanti kollha tagħhom, filwaqt li jiġi żgurat li n-nonsostenibbiltà tar-RLAH tibqa’ eċċezzjonali.
 (18)Għalhekk, it-tariffi massimi eżistenti tar-roaming bl-ingrossa għat-telefonati bil-vuċi, għall-SMS u għas-servizzi ta’ dejta għandhom jitbaxxew.
 (19)Filwaqt li jiżguraw il-kunfidenzjalità tas-sigrieti kummerċjali u tan-negozju u sabiex jimmonitorjaw u jissorveljaw l-applikazzjoni tar-Regolament (UE) Nru 531/2012 u l-iżviluppi fis-swieq tar-roaming bl-ingrossa, l-awtoritajiet regolatorji nazzjonali għandhom ikunu intitolati li jitolbu informazzjoni dwar il-ftehimiet ta’ roaming bl-ingrossa li ma jipprevedux l-applikazzjoni tat-tariffi massimi tar-roaming bl-ingrossa. Għandhom jitħallew ukoll jitolbu informazzjoni dwar l-adozzjoni u l-applikazzjoni tal-kundizzjonijiet fil-ftehimiet ta’ roaming bl-ingrossa mmirati biex jipprevjenu r-roaming permanenti u dwar kwalunkwe użu anomalu jew abbużiv ta’ aċċess għal roaming bl-ingrossa għal skopijiet oħrajn għajr il-provvista ta’ servizzi tar-roaming irregolati lill-klijenti tal-fornituri tar-roaming li jivvjaġġaw fi ħdan l-Unjoni.
 (20)Ir-regolament speċifiku dwar il-prezzijiet applikabbli għar-roaming jinvolvi l-applikazzjoni ta’ limitu massimu ġenerali tal-Unjoni għal prodott kompost, li jista’ jinkludi wkoll inputs oħrajn ta’ aċċess bl-ingrossa u interkonnessjoni, inklużi, b’mod partikolari, dawk soġġetti għal regolazzjoni nazzjonali jew, potenzjalment, transkonfinali. F’dan ir-rigward, id-diverġenzi madwar l-Unjoni fir-regolazzjoni ta’ dawn l-inputs huma previsti li jonqsu, b’mod partikolari permezz tal-prospett ta’ miżuri addizzjonali meħuda b’konformità mad-Direttiva 2002/21/KE (Direttiva Kwadru)
 20
 mmirati biex jiżguraw konsistenza akbar tal-approċċi regolatorji. Sadanittant, kwalunkwe tilwima bejn l-operaturi tan-netwerk miżjura u operaturi oħrajn fuq ir-rati applikati għal dawk l-inputs irregolati li huma meħtieġa għall-provvista ta’ servizzi tar-roaming bl-ingrossa għandha tiġi indirizzata wara li tiġi kkunsidrata l-opinjoni li trid tinħareġ minn BEREC, b’konformità mal-obbligi regolatorji speċifiċi applikabbli għar-roaming, kif ukoll mad-Direttiva 2002/21/KE (Direttiva Kwadru), mad-Direttiva 2002/20/KE (Direttiva ta’ Awtorizzazzjoni)
 21
 , mad-Direttiva 2002/19/KE (Direttiva tal-Aċċess)
 22
 u mad-Direttiva 2002/22/KE (Direttiva Servizz Universali)
 23
 .
 (21)Jeħtieġ li jiġu mmonitorjati u riveduti regolarment il-funzjonament tas-swieq tar-roaming bl-ingrossa u l-interrelazzjoni tagħhom mas-suq tar-roaming bl-imnut, billi jiġu kkunsidrati l-iżviluppi kompetittivi u teknoloġiċi u l-flussi tat-traffiku. Sabiex ikun jista’ jiġi vvalutat kif suppost kif is-swieq tar-roaming se jadattaw għar-regoli dwar ir-RLAH, għandha tinġabar biżżejjed dejta dwar il-funzjonament ta’ dawn is-swieq wara l-implimentazzjoni ta’ dawn ir-regoli.
 (22)Sabiex jivvaluta l-iżviluppi kompetittivi fis-swieq tar-roaming madwar l-Unjoni kollha u jirrapporta regolarment dwar il-bidliet fit-tariffi attwali tar-roaming bl-ingrossa għat-traffiku mhux bilanċjat bejn il-fornituri tar-roaming, BEREC għandu jingħata l-kompitu li jiġbor dejta mingħand l-awtoritajiet regolatorji nazzjonali dwar it-tariffi attwali applikati għat-traffiku bilanċjat u mhux bilanċjat, rispettivament. Għandu jiġbor ukoll dejta f’każijiet fejn il-partijiet għal ftehim bl-ingrossa jkunu rtiraw mill-applikazzjoni tat-tariffi massimi tar-roaming bl-ingrossa jew ikunu implimentaw miżuri fil-livell bl-ingrossa mmirati biex jipprevjenu r-roaming permanenti jew l-użu anomalu jew abbużiv tal-aċċess għar-roaming bl-ingrossa għal skopijiet oħrajn għajr il-forniment ta’ servizzi rregolati tar-roaming lill-klijenti tal-fornituri tar-roaming waqt li dawn tal-aħħar ikunu qed jivvjaġġaw perjodikament ġewwa l-Unjoni.
 (23)Għaldaqstant, ir-Regolament (UE) Nru 531/2012 għandu jiġi emendat skont dan.
 (24)L-għanijiet ta’ dan ir-Regolament ma jistgħux jintlaħqu biżżejjed mill-Istati Membri għaliex il-miżuri nazzjonali ma jistgħux jiżguraw li r-regoli dwar is-swieq nazzjonali tar-roaming bl-ingrossa huma konsistenti mar-regoli tal-UE dwar is-servizzi ta’ roaming bl-imnut. Minflok, l-effetti transkonfinali tas-swieq nazzjonali tar-roaming bl-ingrossa fuq il-provvista ta’ servizzi tar-roaming bl-imnut fi ħdan l-Unjoni jfissru li l-għanijiet jistgħu jintlaħqu aħjar fil-livell tal-Unjoni. Għalhekk, l-Unjoni tista’ tadotta miżuri, b’konformità mal-prinċipju tas-sussidjarjetà stabbilit fl-Artikolu 5 tat-Trattat dwar l-Unjoni Ewropea. B’konformità mal-prinċipju tal-proporzjonalità, kif stabbilit f’dak l-Artikolu, dan ir-Regolament ma jmurx ’lil hinn minn dak li huwa meħtieġ sabiex jilħaq l-għanijiet tiegħu.
 (25)Dan ir-Regolament jirrispetta d-drittijiet fundamentali u josserva l-prinċipji rikonoxxuti, b’mod partikolari, mill-Karta tad-Drittijiet Fundamentali tal-Unjoni Ewropea,
 ADOTTAW DAN IR-REGOLAMENT:
 Artikolu 1
 Emendi għar-Regolament (UE) Nru 531/2012
 Ir-Regolament (UE) Nru 531/2012 huwa emendat kif ġej:
 (1)Fl-Artikolu 3, il-paragrafu 4 jinbidel b'dan li ġej:
 ‘4. Ir-regoli dwar it-tariffi rregolati ta’ roaming bl-ingrossa stipulati fl-Artikoli 7, 9 u 12 għandhom japplikaw għall-forniment tal-aċċess għall-komponenti kollha tal-aċċess għar-roaming bl-ingrossa msemmija fil-paragrafu 3, sakemm iż-żewġ partijiet għall-ftehim tar-roaming bl-ingrossa ma jkunux qablu espliċitament li kwalunkwe tariffa medja tar-roaming bl-ingrossa li tirriżulta mill-applikazzjoni tal-ftehim ma għandhiex tkun soġġetta għat-tariffa rregolata massima tar-roaming bl-ingrossa għal perjodu ta’ żmien definit.’
 (2)Fl-Artikolu 7, il-paragrafi 1 u 2 jinbidlu b’dawn li ġejjin:
 ‘1. It-tariffa medja bl-ingrossa li l-operatur tan-netwerk miżjur jista’ jimponi fuq il-fornitur tar-roaming għall-forniment ta’ telefonata bir-roaming irregolata li toriġina minn dak in-netwerk miżjur, bl-inklużjoni, fost l-oħrajn, tal-ispejjeż tal-oriġini, tat-tranżitu u tat-terminazzjoni, ma għandhiex tkun aktar minn limitu ta’ salvagwardja ta’ EUR 0.04 kull minuta mill-15 ta’ Ġunju 2017 u, mingħajr preġudizzju għall-Artikolu 19, għandha tibqa’ bir-rata ta’ EUR 0.04 sat-30 ta’ Ġunju 2022.
 2. Il-ħlas medju bl-ingrossa msemmi fil-paragrafu 1 għandu japplika bejn kwalunkwe żewġ operaturi u għandu jiġi kkalkolat fuq perjodu ta’ 12-il xahar jew kwalunkwe perjodu iqsar bħal dan li jkun fadal qabel tmiem il-perjodu tal-applikazzjoni ta’ ħlas medju massimu bl-ingrossa kif previst fil-paragrafu 1 jew qabel it-30 ta’ Ġunju 2022. ’
 (3)Fl-Artikolu 9, il-paragrafu 1 jinbidel b’dan li ġej:
 ‘1. B’effett mill-15 ta’ Ġunju 2017, it-tariffa medja bl-ingrossa li l-operatur tan-netwerk miżjur jista’ jimponi fuq il-fornitur tar-roaming għall-forniment ta’ messaġġ SMS bir-roaming irregolat li joriġina minn dak in-netwerk miżjur, ma għandhiex tkun aktar minn limitu ta’ salvagwardja ta’ EUR 0.01 għal kull messaġġ SMS u, mingħajr preġudizzju għall-Artikolu 19, għandha tibqa’ bir-rata ta’ EUR 0.01 sat-30 ta’ Ġunju 2022.’
 (4)Fl-Artikolu 12, il-paragrafu 1 jinbidel b’dan li ġej:
 ‘1. B’effett mill-15 ta’ Ġunju 2017, it-tariffa medja bl-ingrossa li l-operatur ta’ netwerk miżjur jista’ jitlob lill-fornitur tar-roaming għall-forniment ta’ servizzi rregolati tar-roaming tad-dejta permezz ta’ dak in-netwerk miżjur ma għandhiex taqbeż limitu ta’ salvagwardja ta’ EUR 0.0085 għal kull megabyte ta’ dejta trażmessa u, mingħajr preġudizzju għall-Artikolu 19, għandha tibqa’ bir-rata ta’ EUR 0.0085 għal kull megabyte ta’ dejta trażmessa sat-30 ta’ Ġunju 2022.’
 (5)Fl-Artikolu 17 (1), għandu jiżdied is-subparagrafu li ġej:
 ‘Każijiet ta’ tilwim bejn l-operaturi tan-netwerk miżjur u operaturi oħrajn dwar ir-rati applikati għall-inputs meħtieġa għall-forniment ta’ servizzi tar-roaming bl-ingrossa rregolati jistgħu jitressqu quddiem l-awtorità jew awtoritajiet regolatorja/i nazzjonali kompetenti skont l-Artikolu 20 jew 21 tad-Direttiva Kwadru. F’każ bħal dan, l-awtorità jew l-awtoritajiet regolatorja/i nazzjonali kompetenti għandhom jikkonsultaw lil BEREC dwar l-azzjoni li trid tittieħed skont id-dispożizzjonijiet tad-Direttiva Kwadru, id-Direttivi Speċifiċi jew dan ir-Regolament għar-riżolviment tat-tilwima, u għandhom jistennew l-opinjoni ta’ BEREC qabel jieħdu azzjoni sabiex jirrisolvu t-tilwima. ’
 (6)L-Artikolu 19 huwa emendat kif ġej:
 (a) fil-paragrafu 3, l-ewwel sentenza tinbidel b’din li ġejja:
 ‘Addizzjonalment, il-Kummissjoni għandha tibgħat rapport lill-Parlament Ewropew u lill-Kunsill kull sentejn wara l-15 ta’ Ġunju 2017.’ .
 (b) fl-ewwel subparagrafu tal-paragrafu 4, l-ewwel sentenza tinbidel b’din li ġejja:
 ‘Sabiex jivvaluta l-iżviluppi kompetittivi fis-swieq tar-roaming madwar l-Unjoni kollha, BEREC għandu jiġbor regolarment dejta mingħand l-awtoritajiet regolatorji nazzjonali dwar l-iżviluppi fit-tariffi bl-ingrossa u bl-imnut għas-servizzi rregolati ta’ telefonati bil-vuċi, SMS u roaming tad-dejta, inklużi t-tariffi bl-ingrossa applikati għat-traffiku tar-roaming bilanċjat u mhux bilanċjat, rispettivament. Għandu jiġbor ukoll dejta dwar il-ftehimiet bl-ingrossa mhux soġġetti għat-tariffi massimi tar-roaming bl-ingrossa previsti fl-Artikoli 7, 9 jew 12 u dwar l-implimentazzjoni ta’ miżuri kuntrattwali fil-livell bl-ingrossa mmirati biex jipprevjenu r-roaming permanenti jew l-użu anomalu jew abbużiv ta’ aċċess għar-roaming bl-ingrossa għal skopijiet oħrajn għajr il-forniment ta’ servizzi tar-roaming irregolati lill-klijenti tal-fornituri tar-roaming waqt li dawn tal-aħħar ikunu qed jivvjaġġaw perjodikament ġewwa l-Unjoni.’
 Artikolu 2
 Dħul fis-seħħ
 Dan ir-Regolament jidħol fis-seħħ fl-għoxrin jum wara li jiġi ppubblikat f'Il-Ġurnal Uffiċjali tal-Unjoni Ewropea.
 Dan ir-Regolament jorbot fl-intier tiegħu u japplika direttament fl-Istati Membri kollha.
 Magħmul fi Brussell,
 Għall-Parlament Ewropew
 Għall-Kunsill
 Il-President
 Il-President
 (1)
 Ara s-sentenza fil-Kawża C-58/08, EU:C:2010:321.
 (2)
 Ir-Regolament (UE) 2015/2120 tal-Parlament Ewropew u tal-Kunsill tal-25 ta’ Novembru 2015 li jistabbilixxi miżuri dwar aċċess għal Internet miftuħ u li jemenda d-Direttiva 2002/22/KE dwar servizz universali u d-drittijiet tal-utenti li jirrelataw ma’ networks u servizzi ta’ komunikazzjonijiet elettroniċi u r-Regolament (UE) Nru 531/2012 dwar roaming fuq netwerks pubbliċi ta’ komunikazzjoni mobbli fi ħdan l-Unjoni
 (3)
 Ir-Regolament (UE) Nru 531/2012 tal-Parlament Ewropew u tal-Kunsill tat-13 ta’ Ġunju 2012 dwar roaming fuq netwerks pubbliċi ta’ komunikazzjoni mobbli fi ħdan l-Unjoni
 (4)
 Għad-dettalji ara r-Rapport mill-Kummissjoni lill-Parlament Ewropew u lill-Kunsill dwar ir-rieżami tas-suq tar-roaming bl-ingrossa [referenza finali] u d-Dokument ta’ Ħidma tal-Persunal tal-Kummissjoni li jakkumpanja r-Rapport mill-Kummissjoni lill-Parlament Ewropew u lill-Kunsill dwar ir-rieżami tas-suq tar-roaming bl-ingrossa. [referenza finali].
 (5)
 Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni — Strateġija għal Suq Uniku Diġitali għall-Ewropa COM(2015) 192.
 (6)
 L-użu ta’ din il-bażi legali kien ikkonfermat ukoll fis-sentenza fil-Kawża C-58/08, EU:C:2010:321, il-paragrafu 48.
 (7)
 Ara l-ittra ta’ Diċembru 2005 mill-Grupp ta’ Regolaturi Ewropej lid-Direttur Ġenerali tad-Direttorat Ġenerali tal-Kummissjoni għas-Soċjetà tal-Informazzjoni.
 (8)
 Fis-sentenza fil-Kawża 58/08, il-Qorti kkonstatat li r-regolazzjoni tas-suq tar-roaming bl-ingrossa hija konformi mal-prinċipju tas-sussidjarjetà fid-dawl tal-fatt li ‘l-interdipendenza bejn il-prezzijiet bl-imnut u l-prezzijiet bl-ingrossa tas-servizzi tar-roaming tgawdi importanza sinifikanti, b’mod li kull miżura intiża biss għat-tnaqqis tal-prezzijiet bl-imnut mingħajr ma taffettwa l-livell tal-ispejjeż tal-provvista bl-ingrossa tas-servizzi tar-roaming madwar il-Komunità kienet tkun ta’ natura li tfixkel il-funzjonament tajjeb tar-roaming Komunitarju’ (il-paragrafu 77).
 (9)
 Sentenza tal-Qorti fil-kawża C-58/08, EU:C:2010:321, il-paragrafu 53.
 (10)
 Id-dejta miġbura ġiet analizzata b’kollaborazzjoni maċ-Ċentru Konġunt tar-Riċerka (JRC). Il-JRC huwa s-servizz intern tax-xjenza tal-Kummissjoni Ewropea li jimpjega xjentisti biex iwettqu riċerka bil-għan li jiġu pprovduti appoġġ u pariri xjentifiċi indipendenti bbażati fuq l-evidenza għall-politika tal-UE. Għal aktar tagħrif, żur is-sit elettroniku tal-JRC fuq:
 https://ec.europa.eu/jrc/
 .
 (11)
 SMART 2015/006 ‘Assessment of the cost of providing wholesale roaming services in the EU’, TERA Consultants.
 (12)
 L-analiżi ġiet żviluppata mid-DĠ CONNECT b’kollaborazzjoni maċ-Ċentru ta’ Kompetenza tal-JRC dwar l-Evalwazzjoni Mikroekonomika.’ Għal aktar tagħrif, żur is-sit elettroniku tal-JRC fuq:
 https://ec.europa.eu/jrc/
 (13)
 Valutazzjoni tal-Impatt tad-Dokument ta’ Ħidma tal-Persunal tal-Kummissjoni li Takkumpanja l-Proposta għal Regolament tal-Parlament Ewropew u tal-Kunsill dwar ir-regoli għas-swieq tar-roaming bl-ingrossa u li jemenda r-Regolament (UE) Nru 531/2012 dwar roaming fuq netwerks pubbliċi ta’ komunikazzjoni mobbli fi ħdan l-Unjoni.
 (14)
 ĠU C , , p. .
 (15)
 ĠU C , , p. .
 (16)
 Ir-Regolament (UE) Nru 531/2012 tal-Parlament Ewropew u tal-Kunsill tat-13 ta’ Ġunju 2012 dwar roaming fuq netwerks pubbliċi ta’ komunikazzjoni mobbli fi ħdan l-Unjoni, ĠU L 172, 30.6.2012, p. 10.
 (17)
 Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni — Strateġija għal Suq Uniku Diġitali għall-Ewropa, COM(2015) 192.
 (18)
 Ir-Regolament (UE) 2015/2120 tal-Parlament Ewropew u tal-Kunsill tal-25 ta’ Novembru 2015 li jistabbilixxi miżuri dwar aċċess għal Internet miftuħ u li jemenda d-Direttiva 2002/22/KE dwar servizz universali u d-drittijiet tal-utenti li jirrelataw ma’ networks u servizzi ta’ komunikazzjonijiet elettroniċi u r-Regolament (UE) Nru 531/2012 dwar roaming fuq netwerks pubbliċi ta’ komunikazzjoni mobbli fi ħdan l-Unjoni, ĠU L 310, 26.11.2015, p. 1.
 (19)
 Rapport mill-Kummissjoni lill-Parlament Ewropew u lill-Kunsill dwar ir-rieżami tas-suq tar-roaming bl-ingrossa [referenza finali]
 (20)
 Id-Direttiva 2002/21/KE tal-Parlament Ewropew u tal-Kunsill tas-7 ta’ Marzu 2002 dwar kwadru regolatorju komuni għan-networks ta’ komunikazzjonijiet u servizzi elettroniċi (Direttiva Kwadru), ĠU L 108, 24.4.2002, p. 33.
 (21)
 Id-Direttiva 2002/20/KE tal-Parlament Ewropew u tal-Kunsill tas-7 ta’ Marzu 2002 dwar l-awtorizzazzjoni ta’ networks u servizzi ta’ komunikazzjonijiet elettroniċi (Direttiva ta’ Awtorizzazzjoni), ĠU L 108, 24.4.2002, p. 21.
 (22)
 Id-Direttiva 2002/19/KE tal-Parlament Ewropew u tal-Kunsill tas-7 ta’ Marzu 2002 dwar l-aċċess għal, u l-interkonnessjoni ta’, netwerks ta’ komunikazzjonijiet elettroniċi u faċilitajiet assoċjati (Direttiva tal-Aċċess), ĠU L 108, 24.4.2002, p. 7.
 (23)
 Id-Direttiva 2002/22/KE tal-Parlament Ewropew u tal-Kunsill tas-7 ta’ Marzu 2002 dwar servizz universali u d-drittijiet tal-utenti li jirrelataw ma’ netwerks u servizzi ta’ komunikazzjonijiet elettroniċi (Direttiva Servizz Universali), ĠU L 108, 24.4.2002, p. 51.


type: legislation

jurisdiction: EU

text:
 10.3.2011
 RO
 Jurnalul Oficial al Uniunii Europene
 L 63/13
 REGULAMENTUL DE PUNERE ÎN APLICARE (UE) NR. 231/2011 AL COMISIEI
 din 9 martie 2011
 de stabilire a valorilor forfetare de import pentru fixarea prețului de intrare pentru anumite fructe și legume
 COMISIA EUROPEANĂ,
 având în vedere Tratatul privind funcționarea Uniunii Europene,
 având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole (Regulamentul unic OCP) (1),
 având în vedere Regulamentul (CE) nr. 1580/2007 al Comisiei din 21 decembrie 2007 de stabilire a normelor de aplicare a Regulamentelor (CE) nr. 2200/96, (CE) nr. 2201/96 și (CE) nr. 1182/2007 ale Consiliului în sectorul fructelor și legumelor (2), în special articolul 138 alineatul (1),
 întrucât:
 Regulamentul (CE) nr. 1580/2007 prevede, ca urmare a rezultatelor negocierilor comerciale multilaterale din Runda Uruguay, criteriile pentru stabilirea de către Comisie a valorilor forfetare de import din țări terțe pentru produsele și perioadele menționate în partea A din anexa XV la regulamentul respectiv,
 ADOPTĂ PREZENTUL REGULAMENT:
 Articolul 1
 Valorile forfetare de import prevăzute la articolul 138 din Regulamentul (CE) nr. 1580/2007 se stabilesc în anexa la prezentul regulament.
 Articolul 2
 Prezentul regulament intră în vigoare la 10 martie 2011.
 Prezentul regulament este obligatoriu în toate elementele sale și se aplică direct în toate statele membre.
 Adoptat la Bruxelles, 9 martie 2011.
 Pentru Comisie, pentru președinte
 José Manuel SILVA RODRÍGUEZ
 Director general pentru agricultură și dezvoltare rurală
 (1) JO L 299, 16.11.2007, p. 1.
 (2) JO L 350, 31.12.2007, p. 1.
 ANEXĂ
 Valorile forfetare de import pentru determinarea prețului de intrare pentru anumite fructe și legume
 (EUR/100 kg)
 Cod NC
 Codul țărilor terțe (1)
 Valoare forfetară de import
 0702 00 00
 IL
 122,2
 MA
 51,5
 TN
 115,9
 TR
 89,8
 ZZ
 94,9
 0707 00 05
 TR
 166,1
 ZZ
 166,1
 0709 90 70
 MA
 43,3
 TR
 102,7
 ZZ
 73,0
 0805 10 20
 EG
 57,2
 IL
 64,5
 MA
 50,0
 TN
 55,5
 TR
 69,9
 ZZ
 59,4
 0805 50 10
 EG
 42,1
 MA
 42,1
 TR
 52,4
 ZZ
 45,5
 0808 10 80
 AR
 99,8
 CA
 101,6
 CL
 105,4
 CN
 84,8
 MK
 54,8
 US
 146,4
 ZA
 67,5
 ZZ
 94,3
 0808 20 50
 AR
 85,2
 CL
 106,8
 CN
 81,8
 US
 79,9
 ZA
 103,8
 ZZ
 91,5
 (1) Nomenclatorul țărilor, astfel cum este stabilit prin Regulamentul (CE) nr. 1833/2006 al Comisiei (JO L 354, 14.12.2006, p. 19). Codul „ZZ” reprezintă „alte origini”.